# Casa Miquel Clavé

La casa Miquel Clavé és un edifici situat al carrer d'Avinyó, 20 de Barcelona, catalogat com a bé d'interès local. Des de principis del segle xx hi ha el col·legi de les Religioses de la Sagrada Família d'Urgell.

## Història

El 1855, Ramon Figueras i Porret (Vic, 1813-?, 1882), exmagistrat de l'Audiència de Barcelona i futur alcalde de la ciutat, va pactar amb el paleta de Sarrià Joan Mumbrú i Bordas la reedificació de la casa del núm. 18 del carrer d'Avinyó amb 90 pams d'amplada, a canvi de cedir-li les parts sobrants de la seva extensa finca, que havia heretat del seu pare Marià Figueras i Pou. Una d'elles era una llenca de terreny a la banda meridional, que l'any següent vengué al comerciant Miquel Clavé i Espanya, el qual va adquirir també la finca del núm. 20 a Josepa Bartra, vídua de Canela. El projecte fou encarregat a l'arquitecte Josep Buxareu, que també dissenyà l'edifici de Figueras.
A més de cònsol d'Equador, Clavé era soci de la companyia Dotres, Clavé i Fabra, comerciants i fabricants de filats i teixits de seda, i hi va establir-ne el dipòsit: «Aviñó, 20, Depósito de la Fábrica de los Señores Dotres, Clavé y Fabra. Torcidos y tejidos de seda. Especialidad en glasés negros; tules de seda y blondas mecánicas, con real privilegio esclusivo de S.M. Centros de mantillas.» També hi residien el seu gendre Casimir Girona i Agrafel i la seva filla Emília Clavé i Flaquer, que heretaria la propietat.

## Descripció

Edifici de planta baixa i tres pisos estructurat al voltant d'un pati central envoltat de quatre grans arcs carpanells.
A la façana, d'aspecte simètric, s'hi obren tres portals a la planta baixa: un de principal d'arc escarser, que dona accés al pati, i un de mig punt a cada costat. A sobre, s'aixequen el pis principal, amb balcons de llosana de pedra, sobre mènsules en forma de volutes, i barana de ferro i marc de llinda motllurat; i, separats del principal per una imposta, dues plantes més de pisos. El coronament té una cornisa amb denticles.

## Vegeu també

* Torre Gironella (Col·legi Santa Dorotea)

## Referències

* ↑ «Edifici d'habitatges (actual Col·legi Sagrada Família d'Urgell)». Catàleg de Patrimoni. Ajuntament de Barcelona.
* 1 2 3 «Edifici d'habitatges (actual Col·legi Sagrada Família d'Urgell)». Inventari del Patrimoni Arquitectònic de Catalunya. Generalitat de Catalunya. Departament de Cultura. Direcció General del Patrimoni Cultural.
* ↑ Diario de Barcelona, 29-03-1854, p. 2234.
* ↑ «FIGUERAS Y PORRET, RAMÓN». Gran Enciclopedia de Navarra.
* ↑ La Corona de Aragón, 08-01-1855, p. 1.
* ↑ AHPB, notari Francesc Bellsolell i Mas, manual 1.330/5, f. 605-616v, 26-07-1885.
* ↑ AHPB, notari Constantí Gibert, manual 1.261/29, f. 51v-58, 14-01-1856.
* ↑ AHPB, notari Constantí Gibert, manual 1.261/29, f. 138-151, i notari Magí Soler i Gelada, manual 1.287/23, f. 198-211v, 23-02-1856.
* ↑ AMCB, Q127 Foment 847 C.
* ↑ AMCB, Q127 Foment 855 bis C.
* ↑ El Consultor. Nueva guía de Barcelona, 1863, p. 80.
* ↑ Anuario general del comercio, de la industria y de las profesiones; de la magistratura y de la administracion, 1863, p. 544, 721, 1088, 1106.
* ↑ El Consultor. Nueva guía de Barcelona, 1863, p. 233.
* ↑ Anuario-Riera, 1896, p. 352.

## Enllaços externs

* «Casa Miquel Clavé (Col·legi Sagrada Família d'Urgell)». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.